સરળતાથી જીતી જશે. શાંતા 2009ની ચૂંટણીમાં ભાજપના ઉમેદવાર તરીકે જીતેલાં તેથી તેમની જીતમાં કોઈને શંકા નહોતી. કોંગ્રેસે તેની સામે ઉગરપ્પાને મૂકેલા ને ઉગરપ્પાએ બધાંનું નાક વાઢી લીધું. રેડ્ડી બંધુઓ ને શ્રીરામુલુના ગઢમાં બહારના માણસ ગણાતા ઉગરપ્પા બે લાખ કરતાં વધારે મતે જીતી ગયા. બેલ્લારીની પ્રજા રેડ્ડી બંધુઓ ને શ્રીરામુલુ જેવાં છાપેલાં કાટલાંથી ઉબાઈ ગઈ તેનું આ પરિણામ છે કે પછી કેન્દ્રની નરેન્દ્ર મોદી સરકારે સાડા ચાર વરસમાં કશું ના ઉકાળ્યું તેની સામેનો આ આક્રોશ છે તે કહેવું મુશ્કેલ છે પણ ભાજપ માટે આ પરિણામો આંચકારૂપ છે ને ચેતવણીરૂપ પણ છે. ભાજપે 2019ની લોકસભા ચૂંટણીમાં જીતીને ફરી સત્તા પર આવવું હોય તો જે રાજ્યોમાં જોરદાર દેખાવ કરવો પડે તેમ છે તેમાં એક રાજ્ય કર્ણાટક પણ છે. કર્ણાટકમાં ભાજપ 2014માં 28માંથી 18 બેઠકો જીતેલો. આ વખતે વધારે બેઠકો ના જીતાય તો તેલ લેવા ગયું પણ એટલી બેઠકો જળવાય તો પણ ભયો ભયો એવી હાલત છે. બેલ્લારીનાં પરિણામ પછી ભાજપ એટલી બેઠકો પણ જીતશે કે કેમ તેમાં શંકા થઈ ગઈ છે. આ પહેલાં ઉત્તર પ્રદેશ, બિહાર, મહારાષ્ટ્ર જેવાં ભાજપનાં પોતીકાં કહેવાય તેવાં રાજ્યોમાં આવાં જ પરિણામ આવેલાં ને હવે કર્ણાટકમાં પણ એજ મોંકાણ મંડાઈ છે. ભાજપ માટે આ સારા સંકેત નથી.